text: X V I.
  Ac Provinciis quidem ita divisis, de coartando intra limites, id est, non augendo per militares expeditiones imperio, consilium iniit; quod id & sibi & Reipub. convenientissimum prudenter judicaret. Neque enim aliunde plus securitatis Principi esse poterat, quàm ex hoc otio subditorum; & vasta illa imperia plus magnitudinis plerumque quam roboris habent. Facilius, ut egregiè olim Scythae illi ad Alexandrum apud Curtium, apprehendere quaedam manus Principum poßunt, quam continere. Magnitudo imperii decremeti ejus ferè est caussa. Neque alia est ratio, quare celebres illae Monarchiae tandem sint exstinctae. Stolide ergo illi, qui vel ambiunt ipsi in omnia imperium, vel unius in omnia imperium pro pace rerum humanarum facturum arbitrantur.